PSL วิ่ง 3% โบรกอัพกำไร-รายได้ ปีนี้โตเด่น รับค่าระวางสูง ชูเป้า 24 บ.
PSL วิ่ง 3% โบรกอัพกำไรปีนี้ขึ้น 34% แตะ 4.67 พันลบ. ส่วนรายได้ปรับขึ้น 19% แตะ 9.63 พันลบ. อานิสงส์ค่าระวางสูง แนะ “ซื้อ” เป้า 24 บ.
PSL วิ่ง 3% โบรกอัพกำไรปีนี้ขึ้น 34% แตะ 4.67 พันลบ. ส่วนรายได้ปรับขึ้น 19% แตะ 9.63 พันลบ. อานิสงส์ค่าระวางสูง แนะ “ซื้อ” เป้า 24 บ.
9 พ.ค. 2565

ผู้สื่อข่าวรายงานว่าวันนี้ (9 พ.ค. 2565) ราคาหุ้นบริษัท พรีเชียส ชิพปิ้ง จำกัด (มหาชน) หรือ PSL ณ เวลา 10:29 น. อยู่ที่ระดับ 19.20 บาท เพิ่มขึ้น 0.50 บาท หรือ 2.67% โดยทำจุดสูงสุดที่ 19.60 บาท และทำจุดต่ำสุดที่ 19 บาท ด้วยมูลค่าการซื้อขาย 176.06 ล้านบาท

บริษัทหลักทรัพย์ เคทีบีเอสที จำกัด (มหาชน) ระบุในบทวิเคราะห์ (9 พ.ค. 2565) ว่า บริษัทฯ รายงานกำไรสุทธิไตรมาส 1/2565 อยู่ที่ 1.29 พันล้านบาท เพิ่มขึ้น 245% จากงวดเดียวกันของปีก่อน ทั้งนี้ทางฝ่ายวิจัยได้ปรับกำไรสุทธิปี 2565 ขึ้นมา 34% อยู่ที่ 4.67 พันล้านบาท เพิ่มขึ้น 4% จากงวดเดียวกันของปีก่อน อีกทั้งได้ปรับรายได้ขึ้น 19% มาอยู่ที่ 9.63 พันล้านบาท เพิ่มขึ้น 12% จากงวดเดียวกันของปีก่อน ด้วย Assumption TC rate ของ PSL ใหม่ที่ 22,779 เหรียญ/วัน เพิ่มขึ้น 12% จากงวดเดียวกันของปีก่อน โดยปัจจุบันบริษัทมี Fixed contract อยู่แล้ว 32% ในปี 2565 ที่ค่าระวางเฉลี่ย 23,816 เหรียญ/วัน
อีกทั้งจะเห็นได้ว่าแม้ไตรมาส 1 จะเป็นช่วง Low season แต่ค่าระวาง BSI Index เฉลี่ยของตลาดอยู่สูงถึงระดับ 25,161 เหรียญ/วัน ดังนั้นทางฝ่ายวิจัยจึงมองว่าค่าระวางยังมีโอกาสปรับตัวขึ้นอีกในช่วงไตรมาส 2-3 ที่เป็น High season นอกจากนี้ได้ปรับ GPM ขึ้นมาที่ระดับ 63% จากเดิม 58% และเทียบปี 2564 = 61.70% จากค่าระวางที่อยู่ในระดับสูง ราคาหุ้น Outperform SET เพิ่มขึ้น 18%/23% ใน 1 และ 3 เดือนที่ผ่านมา
อย่างไรก็ดีทางฝ่ายวิจัยปรับคำแนะนำขึ้นเป็น “ซื้อ” ราคาเป้าหมาย 24 บาท จากมุมมองว่าค่าระวาง ในปี 2565 ที่มีโอกาสยืนอยู่ในระดับสูงตลอดทั้งปี โดยในไตรมาส 2/2565 จากต้นไตรมาสถึงปัจจุบัน ค่าระวางได้ปรับตัวขึ้นมาแล้ว 16% แม้จีนจะยังคงมาตรการ zero-covid policy ทำให้ยังคงมีการล็อกดาวน์เมืองสำคัญอย่างเซี่ยงไฮ้อยู่ ซึ่งหากสถานการณ์ในจีนคลี่คลายได้ช่วงปลายเดือน พ.ค. เชื่อว่าค่าระวางจะยังมีโอกาสปรับตัวขึ้นอีก